Mandela-boek onttrek ná omstredenheidMandela’s last years (Foto: Verskaf) Die Suid-Afrikaanse uitgewer Penguin Random House het Maandagmiddag aangekondig dat hy die kontroversiële boek Mandela’s Last Years deur dr. Vejay Ramlakan uit die handel gaan onttrek. Surita Joubert, ŉ publisiteitsbestuurder van die uitgewer, het in ŉ verklaring gesê geen verdere kopieë van die boek sal meer gedruk of uitgegee word nie “uit respek vir Mandela se familie”. Dit volg ná Graça Machel, weduwee van die ontslape oudpresident Nelson Mandela, vroeër verlede week gedreig het om die uitgewer en skrywer voor die hof te daag oor die boek. Machel het gesê sy is besig om regsadvies in te win aangesien sy van mening is die boek skend die vertroulikheid wat daar tussen ’n dokter en sy of haar pasiënt is. Volgens die oorspronklike verklaring van die uitgewer, Penguin Random House, is dié boek geskryf “met respek” en met “die goedkeuring van die familielede”. “Ons het die boek aanvaar nadat die skrywer, Vejay Ramlakan, Penguin Random House South Africa verseker het dat hy goedkeuring van die familie gekry het. Die familie se verteenwoordiger is met ŉ kopie van die boek voorsien. “Die boek was veronderstel om Mandela se waagmoed en krag tot met die einde van sy lewe uit te beeld, en dit was nie veronderstel om minagtend te wees nie. Ons onttrek egter die boek uit die handel gegewe die verklarings van familielede.” Maroela Media het vroeër berig Mandela’s Last Years werp lig op kwessies van sy laaste jare, soos sy gesondheid en gebeure gedurende die maande voor sy dood. Ramlakan, wat aan die hoof van Mandela se mediese span gestaan het, maak ook talle onthullings in die boek – soos onder meer dat ŉ militêre ambulans wat Mandela na die Mediclinic Hart-hospitaal in Pretoria vervoer het, aan die brand geslaan het. In die boek praat Ramlakan ook oor die geliefde oudpresident se laaste oomblikke in sy kamer saam met nabye familie, die oudstes van die stam uit die Oos-Kaap en ook Graça Machel.